Камары і мядзведзь
*Беларуская народная казка
ў апрацоўцы Міхася Пазнякова*

Аднойчы забраўся мядзведзь у балота і лёг на купіну адпачыць. Як лёг, дык шмат камароў падавіў, якія сядзелі на той купіне.

Усхапіліся суседнія камары з іншых купін, загудзелі, запішчалі, закружылі вакол яго. А самы галоўны з іх дык гучней за астатніх пішчыць. Пішчыць, не сунімаецца:

— Чаго ты, касалапы, сюды прыйшоў? Навошта пагубіў нас столькі? Уцякай адсюль, пакуль жывы!

Пішчыць ваяўніча. А мядзведзь глядзіць навокал, голас пісклявы чуе, але нікога не бачыць. Потым угледзеў камароў, вырваў бярэзіну і давай махаць. Пакуль махае, дык не чуваць нікога, а як перастане, то камары зноў пагражаюць:

— Уцякай адсюль, касалапы, не то жывым не застанешся.

Кінуўся мядзведзь на іх, ды толькі што ён зробіць? Наскакаўся, намахаўся, знясілеў, а камары яшчэ больш настойліва атакуюць ды балюча кусаюць. I вымушаны быў ён уцякаць з балота. А камар той, самы галоўны, крычыць на самае вуха:

— Будзеш цяпер ведаць, касалапы, як нас крыўдзіць.